钦定古今图书集成/明伦汇编/官常典/第711卷 > 周处
## 钦定古今图书集成/明伦汇编/官常典/第711卷 > 周处

按《晋书》本传，“处字子隐，义兴阳羡人也。父鲂，吴鄱阳
太守。处少孤，未弱冠，膂力绝人，好驰骋田猎，不修细
行，纵情肆欲，州曲患之。处自知为人所恶，乃慨然有
改励之志，谓父老曰：‘今时和岁丰，何苦而不乐邪’？父
老叹曰：‘三害未除，何乐之有’？处曰：‘何谓也’？答曰：‘南山
白额猛兽，长桥下蛟，并子为三矣’。处曰：‘若此为患，吾
能除之’。”父老曰：“子若除之，则一郡之大庆，非徒去害
而已。”处乃入山，射杀猛兽，因投水搏蛟。蛟或沉或浮，
行数十里，而处与之俱。经三日三夜，人谓死，皆相庆
贺，处果杀蛟而反。闻乡里相庆，始知人患己之甚。乃
入吴寻二陆。时机不在，见云，具以情告曰：“欲自修而
年已蹉跎，恐将无及。”云曰：“古人贵朝闻夕改，君前涂
尚可，且患志之不立，何忧名之不彰。”处遂励志好学，
有文思，志存义烈，言必忠信克己。期年，州府交辟。仕
吴为东观左丞，孙皓末为无难督。及吴平，王浑登建
邺宫，酾酒既酣，谓吴人曰：“诸君亡国之馀，得无戚乎？”
处对曰：“汉末分崩，三国鼎立，魏灭于前，吴亡于后，亡国之戚，岂惟一人。”浑有惭色。入洛，稍迁新平太守。抚
和戎狄，叛羌归附，雍土美之。转广汉太守。郡多滞讼，
有经三十年而不决者，处详其枉直，一朝决遣。以母
老罢归。寻除楚内史，未之官，征拜散骑常侍。处曰：“古
人辞大不辞小。”乃先之楚。而郡既经丧乱，新旧杂居，
风俗未一，处敦以教义，又检尸骸无主及白骨在野，
收葬之。然始就征，远近称叹。及居近侍，多所规讽。迁
御史中丞，凡所纠劾，不避宠戚。梁王肜违法，处深文
按之。及氐人齐万年反，朝臣恶处彊直，皆曰：“处，吴之
名将子也，忠烈果毅。”乃使隶夏侯骏西征。伏波将军
孙秀知其将死，谓之曰：“卿有老母，可以此辞也。”处曰：
“忠孝之道，安得两全？既辞亲事君，父母复安得而子
乎？今日是我死所也。”万年闻之曰：“周府君昔临新平，
我知其为人，才兼文武，若专断而来，不可当也。如受
制于人，此成擒耳。”既而梁王肜为征西大将军、都督
关中诸军事，处知肜不平，必当陷己，自以人臣尽节，
不宜辞惮，乃悲慨即路，志不生还。中书令陈准知肜
将逞宿憾，乃言于朝曰：“骏及梁王皆是贵戚，非将帅
之才，进不求名，退不畏咎。周处，吴人，忠勇果劲，有怨
无援，将必丧身。宜诏孟观以精兵万人为处前锋，必
能殄寇。不然，肜当使处先驱，其败必也。”朝廷不从。时
贼屯梁山，有众七万，而骏逼处，以五千兵击之。处曰：
“军无后继，必至覆败，虽在亡身，为国取耻。”肜复命处
进讨，乃与振威将军卢播、雍州刺史解系攻万年于
六陌。将战，处军人未食，肜促令速进，而绝其后继。处
知必败，赋诗曰：“去去世事已，策马观西戎。藜藿甘粱
黍，期之克令终。”言毕而战，自旦及暮，斩首万计。弦绝
矢尽，播、系不救。左右劝退，处按剑曰：“此是吾效节授
命之日，何退之为！且古者良将受命，凶门以出，盖有
进无退也。今诸军负信，势必不振。我为大臣，以身殉
国，不亦可乎！”遂力战而没。追赠平西将军，赐钱百万，
葬地一顷、京城地五十亩为第。又赐王家近田五顷。
诏曰：“处母年老，加以远人，朕每愍念，给其医药酒米，
赐以终年。”处著《默语》三十篇及《风土记》，并撰集《吴书》。
时潘岳奉诏作《关中诗》曰：“周殉师令，身膏齐斧。人之
云亡，贞节克举。”又西戎校尉阎缵亦上诗云：“周全其
节，令问不已。身虽云没，书名良史。”及元帝为晋王，将
加处策谥，太常贺循议曰：“处履德清方，才量高出，历
守四郡，安人立政，入司百寮，贞节不挠，在戎致身，见
危授命。此皆忠贤之茂实，烈士之远节。按《谥法》执德
不回曰孝。”遂以谥焉。有三子：𤣱、靖、札。靖早卒，𤣱、札并
知名。